  Наталья Тетерина Удмурт кылбурчилэн Флор Васильевлэн 85 ар тырмонэзлы но Театрлэн арезлы сӥзьыса, Удмуртиысь Лулчеберетъя но туризмъя министерство но Калык творчествоя элькун юрт кылбур но проза лыдӟисьёс пӧлын «Литературная мастерская» вожвылъяськон ялӥзы. Со сярысь Ижкарысь Калык творчествоя юртлэн пресс-службаез ивортэ. Чеберлыко кылъя элькун конкурс лыдӟиськонэн тунсыкъяськонэз будэтон понна ортчытӥське. Вожвылъяськонэ 7 аресысен вань мылкыд карисьёс пыриськыны быгато, соос пӧлын нимаз лыдӟисьёс но, коллективъёс но. Конкурслэн нырысетӥ люкетаз литератураез яратӥсьёс произведение лыдӟемзэс видео гожтыса, 28-тӥ толшорозь сое Калык творчествоя элькун юртэ келяны кулэ. Удысужлыко артистъёс но удысъя дышетсконниосысь студентъёс йылпумъян люкетэ гинэ пыриськыны быгато. Конкурсын элькунысь, Россиысь, кунгож сьӧрысь авторъёслэсь произведениоссэс лыдӟыны луэ. Озьы ик ас гожтэм ужъёсынызы пыриськисьёсты возьмало. Быръем кылбур яке проза ӟуч адямиос, Россиын улӥсь калыкъёс, Быдӟым Вормон, вордскем шаер, анай кыл, инкуазь, йӧскалык сям, дано муртъёс но учыръёс сярысь луыны кулэ. «Литературная мастерская» вожвылъяськонлэн финалэз Калык творчествоя элькун юртын 10-тӥ тулыспалэ радъяськоз. Отын пыриськисьёс литературая прозведениосты лыдӟыны быгатэмзэс возьматозы. Арлыдъя котькуд группаын (7-14 арес, 15-29 арес, 30 но тросгес арес) пӧртэм ӧръёсъя вормисьёсты быръёзы: «Кылбурет но проза» — нимаз лыдӟон (литератураез яратӥсьёс); «Литературная композиция» — коллективъёс (литератураез яратӥсьёс); «Кылбурет но проза» — нимаз лыдӟон (удысужлыко артистъёс); «Литературная композиция» —  коллективъёс (удысужлыко артистъёс). Со сяна, ватсаса номинациосын устооссэ пусъёзы: «Пиналъёслы но егитъёслы устоез литературая произведение»; «Яратоно классик»; «Кунгож сьӧрысь яратоно автор»; «Устоез йӧскалык произведение»; «Азвесь даурлэн кылбуретэз»; «Устоез сатира произведение». Ватсалом, лауреатъёсты но дипломантъёсты данъян бере пыриськисьёс понна творчествоя лаборатория ортчоз.  Тегъёс: Лулчеберет Ижкар Литература Удмуртия кылбурет  